Illum, il-Kummissjoni ppreżentat ir-rakkomandazzjonijiet għar-riformi aġġornati dwar ir-regolamentazzjoni ta' seba' servizzi professjonali għan-negozji. L-għan tar-rakkomandazzjonijiet tal-lum huwa li jħeġġu u jassistu lill-Istati Membri fil-ħolqien ta' ambjent regolatorju li jwassal għat-tkabbir, għall-innovazzjoni u għall-ħolqien tal-impjiegi u fuq kollox biex jeħilsu mill-ostakli persistenti fis-suq uniku għas-servizzi. Ir-rakkomandazzjonijiet aġġornati jirriflettu il-progress limitat ħafna li sar mill-Istati Membri fir-riforma tar-regolamentazzjonijiet professjonali mindu l-ewwel pubblikazzjoni tar-rakkomandazzjonijiet fl-2017. Huwa biss uħud mill-Istati Membri li ħadu azzjoni biex ineħħu r-regolamentazzjoni sproporzjonata B'mod kumplessiv, ir-riformi indirizzaw biss parzjalment ir-rakkomandazzjonijiet tal-Kummissjoni, u ħallew lok sinifikanti għal iktar titjib regolatorju fil-biċċa l-kbira tal-Istati Membri. Ir-riformi strutturali mmirati u effettivi f'dawn is-servizzi jkunu ta' benefiċċju għall-ekosistemi industrijali Ewropej li ġew milquta ħażin mill-pandemija billi joħolqu ambjent tan-negozju aktar miftuħ li jtejjeb l-għażla, il-prezzijiet u d-disponibbiltà tas-servizzi għall-konsumatur u għall-industrija. Il-Kummissarju Thierry Breton, responsabbli għas-Suq Intern, stqarr: “Is-servizzi għan-negozji huma essenzjali għall-ekonomija Ewropea. Il-konsumaturi Ewropej kif ukoll l-ekosistemi industrijali lkoll jiddependu fuqhom. Ir-rakkomandazzjonijiet tal-lum jipprovdu impetu ġdid għall-Istati Membri biex itejbu l-kompetittività u r-reżiljenza tas-Suq Uniku tagħna għas-servizzi u jikkontribwixxu għall-irkupru ta' wara l-COVID-19. Il-progress limitat dwar ir-riformi fl-aħħar erba' snin juri li aħna neħtieġu nħaffu l-pass. Il-Kummissjoni Ewropea lesta tappoġġa lill-Istati Membri f'dan il-proċess.” Ir-rakkomandazzjonijiet jiffukaw fuq seba' servizzi professjonali għan-negozji b'potenzjal kbir ta' tkabbir, ta' innovazzjoni u ta' impjiegi: periti, inġiniera, avukati, kontabilisti, aġenti tal-privattivi, aġenti tal-propjetà immobbli u gwidi turistiċi. Ir-rakkomandazzjonijiet jindirizzaw regoli nazzjonali li jirregolaw l-aċċess ta' dawn is-servizzi u l-eżerċizzju tagħhom, pereżempju billi jirriżervaw oqsma wiesa ta' attivitajiet lil professjonisti bi kwalifiki speċifiċi jew billi jillimitaw it-tipi ta' forom ta' kumpaniji u ta' strutturi ta' sjieda permessi. Dawk il-prattiki jistgħu jirrestrinġu l-kompetizzjoni kif ukoll l-aċċess tan-negozji għall-kapital, għall-ekonomiji ta' skala u għall-innovazzjoni. Tabilħaqq l-aċċess għall-professjonijiet regolati u l-eżerċitar tagħhom huma identifikati b'mod ripetut fost l-ostakli l-aktar persistenti għan-negozji fis-suq uniku.[1] Għal dan il-għan, ir-rakkomandazzjonijiet: i) jimmonitorjaw il-progress tar-riforma; ii) iżidu s-sensibilizzazzjoni ta' regolamentazzjoni ta' piż; u (iii) jidentifikaw iż-żoni għar-riformi bl-akbar potenzjal ekonomiku. Din il-Komunikazzjoni tanalizza u tistabbilixxi parametraġġ referenzjarju tar-restrizzjoni tal-ostakli imposti fuq professjonijiet simili madwar l-Istati Membri permezz ta' indikatur kwantitattiv. Din il-Komunikazzjoni u r-rakkomandazzjonijiet tagħha huma parti mill-aġenda ambizzjuża tal-Kummissjoni sabiex is-suq uniku Ewropew għas-servizzi isir aktar integrat, kompetittiv u dinamiku kif stabbilit fl-Istrateġija Industrijali l-Ġdida aġġornata tal-2020.[2] Tipprovdi azzjoni ewlenija stabbilita fil-Pjan ta' Azzjoni għall-Infurzar tal-Kummissjoni.[3] Is-servizzi għan-negozji, li ħafna minnhom huma servizzi professjonali regolati, jirrappreżentaw madwar 13% tal-valur miżjud tal-UE u madwar 14% tal-impjiegi fl-UE. Dawn is-setturi jipprovdu inputs intermedji mal-ekosistemi industrijali kollha u jaqdu rwol essenzjali fl-ekonomija Ewropea. Dan ifisser li settur tas-servizzi professjonali li qed jiffunzjona tajjeb jista' jkun sors sinifikanti tat-tkabbir u tal-benesseri ekonomiku, u l-funzjonament bla xkiel ta' dan is-settur se jkun importanti għall-kisba ta' rkupru ekonomiku robust mill-kriżi tal-COVID-19. Din il-Komunikazzjoni taġġorna u ssaħħaħ ir-rakkomandazzjonijiet għar-riformi nazzjonali għar-regolamentazzjoni fis-servizzi professjonali indirizzati lill-Istati Membri fl-2017. Hija parti mill-azzjonijiet ta' segwitu għall-eżerċizzju ta' evalwazzjoni reċiproka previst mid-Direttiva riveduta dwar il-Kwalifiki Professjonali tal-2013 (2013/55/UE) Dokument ta' Ħidma tal-Persunal b'analiżi aktar dettaljata tar-regoli nazzjonali dwar is-servizzi professjonali speċifiċi jakkumpanja r-rakkomandazzjonijiet. Komunikazzjoni dwar l-evalwazzjoni u l-aġġornament tar-rakkomandazzjonijiet ta' riforma għar-regolamentazzjoni tas-servizzi professjonali tal-2017 Dokument ta' Ħidma tal-Persunal Gwida dwar rakkomandazzjonijiet ta' riforma għar-regolamentazzjoni tas-servizzi professjonali tal-2017 [1] SWD(2020) 54 [2] COM(2021) 350 [3] Pjan ta' azzjoni fit-tul għal implimentazzjoni u infurzar aħjar tar-regoli tas-suq uniku, COM(2020) 94 final